山行
作者：蘇過
朝代：宋

paragraphs: 肩輿歷盡黄茆岡，青山壁立聳大行。
忽驚雷轉山石裂，濤頭千尺分錢塘。
飛空雨雹寒崖碧，倒影垂虹射晴日。
高巖俯瞰先目眩，杖策縱觀森股慄。
只疑天河瀉地上，又恐灧澦飛山脊。
猿猱悲鳴霜樹折，虎豹震動山月黑。
千年水石自成寶，下有蛟龍深莫測。
明年歲旱當汝求，暴雨一聲飛霹靂。